Restaurant Schrøder

Restaurant Schrøder ligger i Waldemar Thranes gate 8 på St. Hanshaugen i Oslo. Den regnes for å høre til kategorien «brune kafeer». Restauranten serverer tradisjonell norsk kafé- og restaurantmat.

Stedet opptrer i skjønnlitteraturen, blant annet i Jo Nesbøs bøker om Harry Hole og i flere bøker av Bjørg Vik.

Nye eiere 2026
I 2025 kjøpte Andreas Viestad og Henrik J. Henriksen, begge med bred erfaring fra matbransjen, Schrøder og uttalte at de «skal … etter planen gjøre et par små grep på kjøkken og bad. Men: Schrøder skal forbli Schrøder. – Vi skal gjøre minst mulig. Om noe, skal Schrøder bli enda mer seg selv.» Ved åpningen 1. mars 2026 fortalte restaurantens hjemmeside om blant annet grynsodd, fetsild, kjøttkaker i brun saus, flesk og duppe og grønn genser (øl og portvin) som skal stå på menyen. «Schrøder får nye eiere: – Skal leve i 100 år til.» Vink, aftenposten, 12. desember 2025, «To kjendiskokker tar over dronningen av kjøttkaker og brun saus – legendariske Schrøder på St. Hanshaugen», Vårt Oslo, 12.12.2025 og «Vi tror på den norske maten!» restaurantens hjemmeside, besøkt 2. mars 2026.

 Schrøder i Torggata 14 fra 1925 til 1954 

Oslo arbeidersamfunn bygget i 1878 gården Torggata 14 i kvartalet der Folkets hus ligger, hjørnegården Torggata/nåværende Hammersborggata, et kvartal nord for Youngstorget, med utsikt til nåværende Arbeidersamfunnets plass. Elise Pettersens café var drevet her fra 1912. I 1919 overtok Sven Svensson og Borghild Hammer driften av Samfundskaféen, uten alkoholservering og nært knyttet til arbeidersamfunnet. Selv om kafeen var et viktig møtested knyttet til møtene, og mange nyinnflyttede med tilknytning til samfunnet brukte den til daglig, gikk den økonomisk dårlig.

I 1925 ble lokalene rehabilitert og driftsformen lagt om. Hans Schrøder og Ringnes bryggeri skrev avtale med samfunnet i 1925, og det ble igjen ølservering. Schrøders restaurant åpnet 25. mars 1926. Da Oslo arbeidersamfunn flyttet til det nye Samfunnshuset i 1946, ble tilknytningen til samfunnet brutt og Folkets hus overtok Torggata 14.Axel Zachariassen: På forpost. Oslo arbeidersamfund 100 år 1864–1964. Oslo: Oslo arbeidersamfund, 1964, side 351, 367, 402, 448 og 506, og notis i Aftenposten, 26. mars 1926, side 4. 

Mannlige servitører hadde sorte bukser, hvit jakke og tøyserviett over armen. De kvinnelige hadde sort silkeforkle. Schrøder hadde levende musikk, blant andre Martin Bækkelund trekkspill, og sønnene Kjell og Rolf debuterte her på henholdsvis piano og fiolin. Bygningen ble revet i 1954 i forbindelse med bygging av det nye Folkets hus.Johnsen, side 23–28

 Restauranten i Waldemar Thranes gate 

I 1956 flyttet Schrøder inn i nybygg i Waldemar Thranes 8, nært krysset Waldemar Thranes gate / Ullevålsveien, som er kjernen i strøket St. Hanshaugen med handel og servering. I den tidligere bygningen her var det drevet restaurant siden 1900, da Frk. Glansins Restaurasjon ble etablert. Fra 1923 til 1953 drev Hilmar Hansen Terrasse-Restauranten. Bygningen ble revet i 1954, og Schrøder flyttet inn i nybygget, som ble tegnet av arkitekt G.T. Schulz og sto ferdig i 1956.Restauranten åpnet 10. februar 1956. Annonse «Restaurant Schrøder åpner igjen». Aftenposten, 9. februar 1956, side 12.  Georg Karlson, som hadde drevet Schrøder siden 1946, fortsatte og bodde med familien i gården.Johnsen, side 23–28. 

Midt i lokalet står to søyler, og ved inngangen er et lite vindfang. På bordene er det en rød duk under og hvit duk diagonalt over. I tyve år med nåværende eiere har interiøret vært uforandret. Etter at serveringssteder i Norge ble røykfrie 1. juni 2004, ble restauranten malt for å fjerne røyklukten. 

I restauranten henger malerier av Sigurd Fosnes fra 1926,Johnsen, side 25. med motiver fra Bergfjerdingen (trappen opp til Damstredet), Torggata med det første Torggata Bad og hjørnet av bygningen der restauranten holdt til, trehusbebyggelsen i Telthusbakken, den tidligere trehusbebyggelsen på Enerhaugen og et flere meter bredt bilde fra Youngstorget.

Det var levende musikk på Schrøder i 1960-årene, og dørvakt Holm sang til akkompagnement av Sigurd Dahl på piano og servitøren Trygve Nilsen på fiolin. I 1992 meldte Aftenposten at trioen Totti Bergh, Stein Thue og Eivinn Sannes spilte jazz tirsdag kveld og lørdag ettermiddag.Stein Kagge: «Høyst mysteriøse benevnelser». Aftenposten, 19. februar 1992 side 22 Restauranten var kjent som et sted å gå før og etter idrettsarrangementer på Bislett stadion, som VM på skøyter.Johnsen, side 28–29.

 Menyen 
Restauranten serverer tradisjonell norsk kafé- og restaurantmat, som flesk og duppe og Wienerschnitzel. Entrecôte, kjøttkaker og rødspette var på menyen i 1957 og er der i 2016. I november og desember serveres om kvelden bare juletallerken, pinnekjøtt og lutefisk, og Schrøder har stort sett fullt belegg i denne perioden.

 Harry Hole og prisen En ålreit fyr/Ei ålreit dame 


Romanfiguren Harry Hole, politietterforsker i flere romaner av Jo Nesbø har Schrøder som stamsted, og fast bord innerst ved vinduet, der det er lys nok til å lese aviser. Harry bodde i Sofies gate 5, få hundre meter fra Schrøder.På Harry (Hole)-tur i Oslo. vg.no, 21. september 2013 og Harry Holes Oslo. dagbladet.no, 4. april 2007. (begge besøkt 22. januar 2016) Byvandringer i Harry Holes fotspor besøker restauranten.I Harry Holes fotspor. Oslo Guidebureau, 23. november 2013.  (besøkt 22. januar 2016) 

Filmen basert på romanen Snømannen ble spilt inn i Oslo i januar til mars 2016, og det ble gjort opptak også på Schrøder.«Snømannen» spilles inn i Oslo. NHO Reiseliv, 30. oktober 2015. Intervju med adm. direktør Kristin Krohn Devold på Schrøder.  (besøkt 19. januar 2016) og Her er «Snømannen»-teamet på plass på Restaurant Schrøder. nrk.no, 16 March 2016 (besøkt 18. mars 2016) Filmen hadde premiere i oktober 2017.

Jo Nesbø deler hvert år ut prisen En ålreit fyr / Ei ålreit dame på Schrøder. Prisen ble etablert i 2008 av Harry Hole-stiftelsen,Får en halv million av Jo Nesbø. dagbladet.no, 20 desember 2011. (besøkt 22. januar 2016) og stiftelsen deler i samråd med prisvinneren ut en halv million kroner som går til å fremme grunnleggende lese- og skriveferdigheter i utviklingsland.Gir av overskudd fra bokinntekter til veldige formål. aftenposten.no, 1 september 2013 (besøkt 22. januar 2016)

 Bjørg Vik og Schrøder 

Forfatteren Bjørg Viks far jobbet på Schrøder, og restauranten i Torggata er et viktig sted i romanen Små nøkler, store rom fra 1988.Små nøkler, store rom. Cappelen, 1988. Besøkt 2. mars 2026. I Elsi Lund fra 1994 har hovedpersonens far vikariater i andre restauranter frem til Schrøder i Waldemar Thranes gate åpner.Elsi Lund. Cappelen. 1994. Første møte med nye Schrøder er beskrevet på side 345f. Besøkt 2. mars 2026)

 Referanser 

 Litteratur 
 Per-Erling Johnsen: Brune kafeer. Oslos uforanderlige møtesteder. Oslo, Schibsted, 2005.

 Eksterne lenker 


Schrøder
Kategori:St. Hanshaugen
Kategori:Harry Hole